Dennis Flydtkjær (DD), 2023-06-01:
Først tak til Dansk Folkeparti for at indkalde til den her vigtige debat, som jeg synes har udviklet sig til at være meget løsningsorienteret.
Det synes jeg da er superpositivt.
Jeg tror egentlig, at vi bredt er enige om, at der her er en god dagsorden og noget, vi kan stå sammen om at gøre noget ved.
Vi ved jo, at vi over de næste mange år kommer til at mangle utrolig meget arbejdskraft, og derfor synes jeg det er vigtigt, at vi ser bredt på, hvordan vi kan få danskerne til at gøre en ekstra indsats.
For her er der en kæmpe arbejdskraftreserve eller en kæmpe guldgrube, hvis man kan bruge de ord.
Jeg tror faktisk, at rigtig mange gerne vil blive på arbejdsmarkedet, hvis forholdene er dertil.
Det er helt umiddelbart logisk, at det gælder om at motivere folk, såfremt de vil og kan, til at blive noget mere på arbejdsmarkedet.
Men der er selvfølgelig også den anden udfordring, som også er en del af debatten, at vi selvfølgelig skal have gjort op med den diskrimination, der er, hvor man alene bliver fyret, fordi man har en forkert alder.
Det er selvfølgelig ikke i orden.
Som det også er fremgået af debatten, er det jo helt åbenlyst, at det, der nok er den store løsning, men også den svære løsning, er, at arbejdsvilkårene i høj grad bliver forhandlet hjem af arbejdsmarkedets parter.
Derfor synes jeg også, at det er godt, at vi har fokus på den del af det, for det er jo i høj grad også en kulturændring, der skal til derude.
Måske kan man få det ind i aftalerne – som hr. Morten Messerschmidt også har sagt – at dem, der er 60+ eller 65+, kan komme ned i tid.
Det synes jeg da er oplagt.
Men jeg tror måske ikke – og det hører jeg heller ikke hr. Morten Messerschmidt sige – at det er lovgivning, der skal til, men det er overenskomster, man skal prøve at se om man kan få det ind i.
Her kunne en del af debatten, som vi også har i dag, måske være med til at presse i den retning.
Der er selvfølgelig også nogle andre ting, som peger på os herinde.
Det er, hvordan vi regulerer via lovgivning.
Det kan være, hvordan skattelovgivningen er for at blive på arbejdsmarkedet, modregningsregler i pensionssystemet osv.
Nu har vi lige fjernet noget modregning, og det er jo supergodt, men jeg synes faktisk også, at det er vigtigt at nævne, at vi også har nogle initiativer som bl.a. den her seniorpræmie, som er supergod.
Man giver folk en ekstra bonus, hvis de arbejder henholdsvis 1 år og 2 år mere efter deres folkepensionsalder.
Jeg synes også, at det er vigtigt, at vi stadig væk holder snuden i sporet på den del, at det ikke kun er arbejdsmarkedets parter, men at vi faktisk også kan skabe nogle incitamenter herindefra.
Det gør vi også.
Det er ikke for at sige, at vi ikke anerkender det.
Men at vi også stadig væk holder fokus på det herinde, tror jeg er rigtig vigtigt.
Som sagt er der jo mange faktorer, der spiller ind.
Og noget af det, jeg har bemærket, da jeg læste op på den her debat, er, at når man spørger seniorerne selv, er meget af det, der gør, at de måske kunne overveje at blive noget længere tid på arbejdsmarkedet, bl.a. at de kan komme på nedsat tid – som vi også har debatteret – og at de kan få mere fritid, øget fleksibilitet eller måske bare et bedre psykisk arbejdsmiljø.
Og det tror jeg er supervigtigt at vi har fokus på.
Derfor synes jeg også, at det er godt, at der lød til at være en bred opbakning til, at det kunne være supergodt, hvis man i højere grad kunne få folk til at blive på arbejdsmarkedet, måske på 20 timer eller på 15 timer, eller hvad man nu har brug for og mod på.
Det tror jeg da ville være godt både for den ældre, men sådan set også for virksomheden, fordi man får fastholdt den utrolige viden, der kan være hos en seniormedarbejder.
Jeg synes også, at det egentlig er vigtigt lige at få nævnt igen – selv om det har været fremme i korte bemærkninger – at Forsikring & Pension har lavet en undersøgelse, der viste, at det offentlige har den udfordring, at folk trækker sig tilbage, i gennemsnit 1 år og 4 måneder før man gør det ude i det private erhvervsliv.
Det tegner lidt til, at vi har en udfordring, som vi politisk også kan være med til at påtale.
Det kan være en aftale mellem KL og regionerne, hvor man måske kan prøve at få skrevet nogle tekstbidder ind om, at det her skal være et fælles fokuspunkt, fordi der er et kæmpe potentiale for at lave forbedringer på det område.
Så vil jeg også nævne noget, der har været en del af debatten, nemlig det med Norge og Sverige.
Der har jeg også læst mig frem til, at hvis bare andelen af personer, som arbejder 5 år efter folkepensionsalderen, kan øges med knap 5 pct., hvilket ville udligne forskellen i forhold til det niveau, man har i Norge og Sverige, kan man få 7.500 ekstra sæt hænder til at være på arbejdsmarkedet.
Og hvis nogen lurer på, hvorfor det er et andet tal end det, som hr. Morten Messerschmidt sagde, er det, fordi det er en anden tidsperiode.
Det, jeg har fundet undersøgelser på, er 65-69-årige.
Men hvis man bare får det øget med 5 pct., er det 7.500 ekstra hænder.
Så der er helt oprigtigt mange ting, vi kan gøre, og det er godt, at vi får det her fokus på det i debatten i dag.
Så igen tak for at have indkaldt til den.